次韵袁望回見贈兼簡楊德潤
作者：王之道
朝代：宋

paragraphs: 長堤十里荷花雨，隠約塵頭南去路。
故人戀戀不能忘，又遣長須寄新語。
錦嚢玉軸纒朱絲，開緘怳覺雲烟飛。
青山未許松柏老，綠野會致牛羊肥。
嗟予衰滯煩訾相，十年相對江湖上。
苦吟猛省爆鴨脚，劇論旋驚爛熊掌。
分攜令我重回首，日月漂流易成久。
因風頻寄數行書，毋蹈從前作詩痩。
比鄰先生倦不出，德齒俱尊時第一。
何妨杖屨日過逢，白酒黄鷄醉秋色。